text: Sabilang ningehang angklung Mémé Rai jerit-jerit. “Matiaaaaaaaaaaaaaaaaaang tip-é! Matiaaaaaaaaaaaaaaaaaang!” Ia jejeh sabilang ningeh munyin angklung setéla tekén kaponakanné. “Sing dadi lénan tekén angklung munyiang? Sing nglah keneh kénkén? Pisagané masi itungin. Eda awaké dogén apang itungina. Masan gumi sayah kakéné, angklung masetél. Ngaé bayu inguh dogén. Ento pisagané tawang? Suba uli telung dina gelem. Cai jelema tusing rungu tekén pisaga. Ngéndah dogén. Mémé ané lek tawang? Sing bisa nongosang pagelahan adana. Kadén iba dogén nglah tip buka jani. Ajak makejang suba nglah, méh melahan tekén gelahan ibané. Tusing buka iba mara nglah ajumé ngentah.”
text: #000000
text: Kebus kuping tiangé ningehang, sakéwala kaponakané kedék ingkel-ingkel. Bungker ngedékin pernah méméné jerit-jerit buka anak karauhan. “Jelema sing madalem anak tua.” Tiang ngrieng. “Patuhang awak truna ajak anak tua. Manian lakar kétoanga masi tekén panakné. Sing pesan bisa ngrasaang anak lén.”
text: #000001
text: Prajani gantina baan wargasari, nyak tegtegan Mémé Rai. Yén sing kéto, bisa entunganga tip-né. Degdegan kenehné misi bareng mawargasari Ida Ratu Saking Luhur. Kemik-kemik bibihné suud nengkik buka ibusan. Mirib suba tawanga Mémé Rai buka kéto sabilang ningeh angklung prajani jejehné pesu.
text: #000002
text: Ipidan dugas somahné ngalahin sabilang dina setélanga angklung mirib ento neket gati di kenehné sangkan buka kéto. Somahné ané satia tekén awakné lantas ngalahin maluan, maan mabesen, “Yén beli maluan, alihang beli angklung ento satmaka gending lakar nujuhang pajalan utawi tongos beliné. Orahin di majalan beliné ka sema apang mesuang gending Goak Ngalok apang sayan res rasan keneh beliné.”
text: #000003
text: “Eda ja soléh-soléh itunganga. Mati suba mabesikan ajak idupé. Makejang suba nawang. Meled apang di matiné tetep idup, apang tusing di idupé suba mati. Ento ja malu yasaang,“ kéto Mémé Rai nyautin, sambilanga mempen daganganné lakar abana mani semengan.
text: #000004
text: Sabilang ngatelun, Mémé Rai ka peken. Ia ngadep bunga, ngadep don biyu lan ngadep jukut-jukutan. Dikénkéné ngadep jaitan canang sekar. Ento tendaka sabilang pekenan. Bapa Putu Gria magaé ka cariké. Carik ulian nyakap. Yén nuju melah asil padiné liunan maan. Adané anak nyakap. Mabagi telu, ané nglahang duang bagi, ané nyakap abagi. Lénan tekén kéto miara sampi apasang. Jani, sampiné suba beling ada ané lakar antianga tekén Bapa Putu Gria.
text: #000005
text: Mirib suba pajalan idupné Bapa Gria, sedek ngarit ujané bales gati, misi kilat saling sanderin, mara bangun lakar ngisidang padangné lantas sander kilap. Tusing bakat tulung. Bungluh baan keras kilapé mesuang apiné. Makejang magruéng madalem Bapa Putu Gria. Lungsuranga déwasa ka Gria. Nikaina ngulapin apang lanus pajalanné Bapa Putu Gria, buin awuku abénanga nyemak ané pinih cerika. Nistha anaké ngorahang, sakéwala utama masi dadiné. Mémé Rai inget tekén pabesenné. Isinina panagihné alihanga angklung, mirib ento negul kenehné Mémé Rai.
text: #000006
text: “Jelema jail. Suba tawanga, jejeh ningehang angklung. Masi ngéndah. Yen sing inget suba tua, suba kalangseg.” Mémé Rai ngrieng. Paningalané masawang barak. Ia énggal-énggal ka paonné. Mumpunin kétélné ané suba badeng senged baan sesai pumpunina. Ia anak tua tusing bisa nganggo kompor gas. Enu nganggo saang. Taén ipidan kaponakanné meliang kompor gas, ngletékang dogén suba jejeh. Ping kuda-kuda urukanga tekén kaponakanné masi tetep buka kéto lantas buung krana suba tusing bani.
text: #000007
text: “Yén nganggo gas énggalan, Mé. Ngletékang dogén suba ngendih. Tusing badeng kétélé, tusing buka kétél Memené ento, selem denges buka jueté nasak.”
text: #000009
text: Mémé Rai tusing nglah sentana. Tuah kaponakanné ngrunguang. Ia anggona pagantungan idupné. Suba tawanga yén tua, sinah lakar tusing nyidaang ngujang-ngujang. Tuah ngantiang pilehan matan ai mabileh kauh dogén. Sabilang dina tuah ngiasaang awakné dogén. Mémé Rai mula dueg majaitan, dueg matembang, sakancan tembang tawanga. Sakancan indik bebanten tawanga. Koné ipidan dugasné enu bajang demen gati mlajah di gria apang bisa majaitan, apang nawang indik nyoroh banten. Sabilang dina ngayah kanti cacep majaitan. Selegé ngranayang bisa. Bapa Putu Gria masi dugasé enu truna pepes ngiringang Prandha Gdé. Ulian sesainé matepuk ngranayang ada keneh demen ajak Mémeé Rai. Buina ada masi ané ngujuk-ngujukin apang nyak mabesikan. “Botol maan tekepa,“ kéto anaké nyambat. “Mémé Rai demen majaitan, Bapa Putu Gria demen ngiringang Prandha Gdé. Majalan idupné kanti tua buka kakéné masi tusing nglah sentana. Sakéwala, ia tusing sanget jejeh krana suba ada kaponakanne ané lakar nuléngayang.
text: #000012
text: “Runguang pesan I Mémé. Eda kanti anak lén ngrunguang I Mémé. Inget tekén kawitan, inget tekén sanggah. Lamun apa sugihé lamun tusing inget tekén kawitan lakar tusing tegteg. Jemetang masi awaké mlajah. Eda ajum.”
text: #000013
text: Tilémé dibi tumben pesan kaponakanné ngipiang Bapa Putu Gria. “Tu, awak suba sayan kelih adana. Ingetang mlajah. Eda jailé tuutanga. Ditu, I Pekak ngejang sakancan rerajahan. Bapa ipidan tusing bani mlajahin. Yén telebang rerajahané ento, Putu bisa indeng-indeng di petengé. Kija keneh Putuné lakar kisinin.”
text: #000015
text: “Ngujang tusing Bapa mlajahin ipidan?”
text: #000016
text: “I Pekak mabesen. Manian yén ada lekad dini. Ciriné buka Putu, ento pinaka Pekak suba numitis. Pekak lakar nglanturang paplajahan ané tondén pragat.”
text: #000017
text: “Sinah ipian misi angklung? Apang Mémé énggal mati.”
text: #000021
text: “Yén Putu indeng-indeng, dadiné mémé padidian di pondok, kéto? Melah keneh Putuné ngalahin mémé padidian?”
text: #000023
text: “Tusing ja kéto keneh tiangé Mé. Koné yén mlajah, patuh tekén subakti tekén kawitan. I Bapa mamunyi kéto.”
text: #000024
text: “I Bapa runguang suba amah api.”
text: #000025